stanford-oval/wikipedia huggingface dataset:
האמת והשלום אהבו
מקור המושג והסברו

מקור המשפט הוא סיומו של פסוק בספר זכריה (ח', י"ט):
כֹּה אָמַר יְהוָה צְבָאוֹת: צוֹם הָרְבִיעִי וְצוֹם הַחֲמִישִׁי וְצוֹם הַשְּׁבִיעִי וְצוֹם הָעֲשִׂירִי – יִהְיֶה לְבֵית יְהוּדָה לְשָׂשׂוֹן וּלְשִׂמְחָה וּלְמֹעֲדִים טוֹבִים וְהָאֱמֶת וְהַשָּׁלוֹם אֱהָבוּ.
כלומר, ימי התענית של עם ישראל יהפכו לו לימי חג. משמעותו הפשטנית של הפסוק:  אף שלפי אמות המידה של אמת וצדק, ראוי עם ישראל לגלות שגלה לאחר חורבן בית ראשון, אשר הצומות הנזכרים נקבעו לזכרו; אך בבוא היום, ה' יטה חסד לבני עמו ויעשה עימם שלום, וימי התענית ייהפכו לימים טובים.
חז"ל הסבירו את משמעות השילוב בין שלום ואמת:
כל מקום שיש אמת, אין שלום. וכל מקום שיש שלום, אין משפט. ואיזהו משפט אמת? – שיש בו שלום. הוי אומר זה הביצוע (פשרה).
כלומר, כאשר אדם נוקט גישה של "ייקוב הדין את ההר", קרי ראיית האמת המוחלטת בלי אפשרות להתגמש או לראות את הדברים בנקודת מבט רחבה יותר, ייתכן מצב שבו אומנם האמת והמשפט ימוצו עד תום, אך השלום בין הניצים יירמס. לפיכך, הפתרון החז"לי המוצע הוא עריכת פשרה.
ואולם, מטבע הדברים יש אמיתות שאינן יכולות להגיע לידי פשרה. במקרים כאלו השאיפה היא להגיע למצב שבו יוכל כל צד להביע את האמת הפנימית שלו, תוך כדי שמירה על סגנון ביטוי הולם ויחסי שלום ואחווה. לפיכך מציבים חז"ל גבולות ויכוח ברורים, השוללים כשלים לוגיים וטענות אד הומינם. חז"ל אף מרחיקים לכת ומספרים כי אף על פי שנחלקו בית שמאי ובית הלל בהלכות הנוגעות לשאלות של גילוי עריות ופסולי חיתון, לא נמנעו מלקיים קשרי נישואין זה עם זה, ”אלא נהגו האמת והשלום ביניהן, שנאמר: 'והאמת והשלום אהבו'”. כלומר, אף שכל אחד מהצדדים ביטל את דברי חברו על פי הבנתו השכלית והאמת הפנימית שלו, לא דחה הוא את בר הפלוגתא עצמו אלא רק את דעותיו, ולא נתן להן להשפיע על יחסי הקרבה והחברות.
השימוש בניב

הביטוי אינו משמש בשפת הדיבור היום-יומי, אלא כמשפט בסגנון ספרותי החותם התכתבויות תורניות, כגון: פסקי דין בבוררויות, הסכמים שלאחר מחלוקת, ובעת הצגת דעה מנוגדת בעת כתיבת שו"ת וכדומה.
הניב משמש לתיאור שני צדדים המחזיקים לאחוז כל אחד בדעתו שלו, אך למרות חילוקי הדעות, הם מכבדים את זולתם ושומרים עמו על יחסי שלום, אהבה וידידות. לעיתים משמש המשפט כקריאה לפשרה או לשמירה על יחסים הוגנים למרות מחלוקת, ולעיתים כחלק מהודעה על סיום מחלוקת בדרכי שלום. נשיא מצרים אנואר סאדאת ציטט מן הפסוק בסֵיפָא של נאומו בירושלים ב-20 בנובמבר 1977, שקדם לחתימת הסכם השלום בין ישראל למדינתו: ”באתי למסור את השליחות ומסרתי את השליחות. ואתם, קִראו את דברי האלוהים, כפי שאֲמָרָם זכריה נביאו: 'והאמת והשלום אהבו'”. ראש הממשלה מנחם בגין גם הוא ציטט את הניב בסיום נאומו באותו מעמד: ”אשא תפילה, שאלוהי אבותינו המשותפים יתן בנו חכמת הלב הדרושה כדי להתגבר על קשיים ומכשולים, על דברי הסתה ופגיעה; ובעזרת השם נגיע ליום המיוחל, שאליו כל עמנו מתפלל – השלום. כי אמנם כן נעים זמירות ישראל אמר: "צדק ושלום נשקו" . והנביא זכריה: "והאמת והשלום אהבו"”.
הביטוי מופיע גם בתפילת "הנני העני ממעש", שהיא תפילתו של שליח הציבור לפני תפילת מוסף של הימים הנוראים, בה מופנים תחנוני החזן כלפי ה' שיקבל את תפילתו למרות חטאיו וחטאי קהל המתפללים, ינהג בהם בחסד וברחמים על אף שעומדים הם בדין, ולא יחדל מלאהוב אותם.
ראו גם

את והב בסופה
הערות שוליים

↑  על פי ביאור ה"אבן עזרא" שם.
↑  תוספתא יבמות (א', ג').
↑  על פי ביאור המהר"ל שם.
↑  נאום נשיא מצרים, אנואר סאדאת, באתר הכנסת (מתורגם לעברית), באתר www.knesset.gov.il
↑  הישיבה הארבעים-ושלוש של הכנסת התשיעית יום ראשון י' כסלו תשל"ח 20 נובמבר 1977 – ביקורו של נשיא מצרים מר אנואר סאדאת בכנסת – נאום ראש הממשלה, באתר מאגר כתבי מנחם בגין - מרכז מורשת בגין
דקלן מקנה

| --- | --- |
מקנה בפריז, אוקטובר 2017
מקנה בפריז, אוקטובר 2017
 לידה:  24 בדצמבר 1998 (בן 26) הרטפורדשייר, הממלכה המאוחדת 
 שם לידה:  דקלן בנדיקט מקנה
 מוקד פעילות:  הממלכה המאוחדת 
 תקופת הפעילות:  מ-2014 
 מקום לימודים:  St Mary's Church of England High School 
 סוגה:  גלאם רוק • אינדי רוק • אינדי פופ • דרים פופ • נאו-פסיכדליה • רוק אלטרנטיבי
 שפה מועדפת:  אנגלית 
 כלי נגינה:  שירה • גיטרה • קלידים • גיטרת בס • בנג'ו • תופים
 חברת תקליטים:  קולומביה • High Quality Popular Music
 www.declanmckenna.net
 פרופיל ב-IMDb
 
דקלן בנדיקט מקנה (באנגלית: Declan Benedict McKenna; נולד ב-24 בדצמבר 1998) הוא זמר-יוצר אנגלי. הוא זכה להכרה לראשונה לאחר שבשנת 2015 זכה ב'תחרות הכישרונות העולים' בפסטיבל גלסטונברי, כשהיה בן 15. בדצמבר 2015, לאחר הזכייה, הוא הוציא את סינגל הבכורה שלו, "Brazil", שיר מחאה שמותח ביקורת על פיפ"א ועל מונדיאל 2014 שנערך בברזיל. השיר הגיע לראש מצעד 'Alt 18 Countdown' של תחנת הרדיו האמריקאית Alt Nation, ושהה שם במשך שלושה שבועות. כמו כן, השיר הגיע למקום ה-16 במצעד האיירפליי האלטרנטיבי של בילבורד. ב-21 ביולי 2017 הוא הוציא את אלבום הבכורה שלו, What Do You Think About the Car?. ב-4 בספטמבר 2020 הוא הוציא את אלבומו השני, Zeros, לאחר עיכובים רבים בשל מגפת הקורונה.
חייו וקריירה > ראשית חייו והפריצה עם השיר "Brazil"‏ (1998–2015)

דקלן מקנה נולד ב-24 בדצמבר 1998 ברובע אנפילד בלונדון רבתי, וגדל בצ'שנט, הרטפורדשייר, שם למד בבית הספר St Mary's Church of England High School. אימו הייתה מורה ואביו עבד כחלבן ובפוליטיקה המקומית. מוצאו העיקרי הוא אירי ואנגלי, ולמרות שכיום הוא לא מחשיב את עצמו כדתי, הוא גדל כקתולי. את מבחני ה-GCSE (תעודה כללית להשכלה תיכונית) הוא החל לעשות בקיץ 2015. מאוחר יותר הוא למד ספרות אנגלית, פילוסופיה ואתיקה כחלק מתוכנית ה-A-levels, אך הפסיק לאחר מספר חודשים כדי לפנות זמן לקריירה המוזיקלית שלו, שהחלה לכלות יותר מדי מזמנו.
בשנת 2015, מקנה השתתף בתחרות הכישרונות העולים (Emerging Talent Competition) של פסטיבל גלסטונברי. הפסטיבל נקרא על שם המנצח של התחרות באפריל 2015, שגם זכה בפרס של 5,000 ליש"ט ובהופעה ב-William's Green Stage של הפסטיבל. לאחר הזכייה, מגזין NME כינה אותו "אחד הכישרונות החדשים הכי מבוקשים" בממלכה המאוחדת, זמן קצר לאחר שמקנה חתם על חוזה ניהול עם חברת הניהול Q Prime, שמייצגת בין היתר את להקת האינדי רוק הבריטית Foals). מעל ל-40 חברות תקליטים התחרו כדי להחתים אותו, ולבסוף מקנה בחר בקולומביה רקורדס.
מקנה כתב מספר רב של שירי דמו לפני שהוציא את סינגל הפריצה הראשון שלו. הוא תיאר את המוזיקה כ"לא כל כך טובה!" וסיפר למראיין שהוא ניסה לחקות את סופיאן סטיבנס תוך כדי שהשתמש בתוכנת מוזיקה בסיסית. הוא פרסם באתר האינטרנט שלו חומרים של שני אלבומים בערך, אך הסיר אותם ממנו אחרי אוגוסט 2015.
באוגוסט 2015, מקנה הוציא באופן עצמי את הסינגל הראשון שלו, "Brazil". הוא הועלה במקור לערוץ היוטיוב שלו ב-2 בדצמבר 2015. השיר מתח ביקורת על פיפ"א, הגוף המנהל של ענף הכדורגל בעולם, על הענקת גביע העולם בכדורגל לברזיל בשנת 2014, מבלי להתייחס לעוני הנרחב והעמוק שהשפיע על האנשים במדינה. מאוחר יותר מקנה סיפר למגזין DIY שהוא כתב את השיר מכיוון ש"זאת פוליטיקה ומה שאני רואה בחדשות, וזה פשוט דברים כללים שיש לי רגשות עזים כלפיהם, דברים שקורים בחיי". "Brazil" העניק למקנה תשומת לב רבה, כאשר פרשני ספורט רבים ראו בשיר פרשנות לשערוריית השחיתות בפיפ"א שהתגלתה בתקופה ההיא (ובאופן אירוני, הסינגל "Isombard" של מקנה הופיע בפסקול של משחק הווידאו FIFA 17). מאוחר יותר באותה שנה, הוא התראיין בערוץ סקיי ניוז כדי לדון על דעותיו על הקשר של כדורגל לעוני. ב-23 בינואר 2016, השיר "Brazil" הגיע למקום הראשון בדירוג Alt 18 Countdown של תחנת הרדיו Alt Nation של חברת Sirius XM Radio,‏ ונשאר שם שלושה שבועות.
חייו וקריירה > Zeros‏ (2019–הווה)

ב-19 באוגוסט 2019, מקנה הוציא את השיר "British Bombs", שמבקר את מדיניות החוץ של בריטניה. הוא ציין כי מדובר באופן ספציפי על "הצביעות של סחר הנשק הבריטי ושל ועידת הנשק בלונדון". הוא כתב אותו מתוך רצון לכתוב שיר שמתייחס באופן ישיר למלחמה. לקראת סוף השנה, ב-18 בדצמבר, מקנה הודיע בטוויטר שהסתיימה הפקת אלבומו השני העתידי ושהוא מוכן ליציאה. באותו יום גם היו לו צילומי גרפיקה עבור האלבום. ב-29 בינואר 2020, מקנה חשף ששמו של האלבום השני יהיה Zeros, ושהוא יצא לאור ב-15 במאי 2020. הוא גם הוציא את השיר "Beautiful Faces" כסינגל המוביל של האלבום. עם זאת, בשל התפרצות נגיף הקורונה, הוא דחה את יציאת האלבום ל-21 באוגוסט 2020. בפוסט באינסטגרם שהעלה ב-5 באוגוסט 2020, הוא הודיע על דחייה נוספת של יציאת האלבום, הפעם ל-4 בספטמבר 2020.
ביקורת

מקנה הוא זה שכותב את שיריו, אך הוא נתמך בלהקה בסיבובי ההופעות שלו, שכעת החברים בה הם איזבל טורס (גיטרה), ניית'ן קוקס (קלידים), ויליאם בישופ (בס) וגבריאל מרי קינג (תופים), על אף שבעבר הוא גם ניגן בכל כלי הנגינה שלו. מבחינת התפתחות הסגנון המוזיקלי שלו, הוא אמר כי הוא היה הכי רוצה לחקות את הקריירה של דייוויד בואי.
BBC News כינו את "Brazil" שיר בוגר בצורה יוצאת דופן עבור כותב שירים בן 16. מאט וילקינסון ממגזין NME כינה אותו "אחד השירים הטובים ביותר" של שנת 2015, ושיבח רבות את הסינגל השני של מקנה, " Paracetamol", כמו כן. ג'ון ליונס מאתר ThisNewBand כינה את "Brazil" "שיר קליט ללא ספק", וגם ציין כי הוא היה "ביקורת חדה על ספורט, כסף וכוח".
כמה מבקרי מוזיקה מיתנו את השבח שלהם למקנה. מאט ויליקינסון כינה את ההופעות של מקנה בלונדון "טובות באופן מפתיע", אם "מחוספסות בקצוות". ג'ון ליונס ציין כי נכון לנובמבר 2015, נדמה היה ששיריו של מקנה מצביעים על אמן שעדיין מתנסה עם להקות ועם סגנונות מוזיקה שהשפיעו עליו. הוא חש כי מקנה עדיין "מחפש את הצליל שלו ממש מול הקהל. אמן שנולד תו אחרי תו". אנדי וולש, מבקרת מוזיקה של העיתון בריסטול פוסט, אמרה שמקנה היה "שווה צפייה" (one to watch), והראה "הרבה הבטחה מוקדמת ובלויה".
אנדרה פיין מהעיתון "איבנינג סטנדרד" התרשם פחות מהופעותיו החיות של מקנה, כאשר ציין בביקורתו כי על אף שבהופעתו "הייתה המון אנרגיה [...] [הוא] לא ממש עמד בציפיות שקשורות במוניטין שלו כקולו של דור", וכינה את ביצועיו "מבולגנים".
חיים אישיים

מקנה אומר שהוא מרגיש טוב מאוד לגבי היותו מודל לחיקוי. הוא סיפר כי בתחילה הוא התקשה להבין גם את הביקורתיות וגם את השבחים שקיבל, אך הצליח להיות בוגר וביקורתי יותר לגביהם. הוא טבעוני.
חיים אישיים > נטייתו המינית

לאחר שאימץ במקצת סגנון חזותי של גלאם רוק עבור הופעתיו החיות (שכלל שימוש באיפור עיניים ונצנצים), מקנה התייחס לשאלות על נטייתו המינית ממגזין Attitude בסירוב לתייג את עצמו, ואמר "אני צעיר. אני כאן כדי להתנסות בכך" ושהוא "למד דברים רבים". בריאיון נוסף עם Attitude במאי 2020, מקנה אמר על נטייתו המינית שהוא "לא יכול לתייג אותה", אבל הוסיף כי הוא די קרוב לפאנסקסואל, ואמר "לעולם לא הייתי באמת אומר שהמיניות שלי מוגבלת למגדר כלשהו או כל דבר אחר ... אני יכול לקרוא לזה פאנסקסואל, תלוי עם מי אני מדבר. אני מתקשה לדמיין את זה בשום דרך אחרת". באותו ריאיון אמר כי הוא היה במערכת יחסים פתוחה, אך לא אמר עם מי.
חיים אישיים > דעותיו הפוליטיות

מקנה מכיר בכך שהוא נחשב זמר "פוליטי" או "מחאתי". הוא לא רואה את עצמו כ"מוביל השיח" אלא כאדם ששר על דברים שעמיתיו כבר מדברים עליהם. במשך רוב עבודתו הראשונית, מקנה אמר שהוא ניסה למצוא השראה למילים ונושאים בחייו הפרטיים. עם זאת, הוא הרגיש שחייו האמיתיים הם כה שגרתיים, ופנה לסוגיות חברתיות ופוליטיות שהרגיש שצריכים לדון עליהן. עם זאת, באלבומו השני, מקנה הרגיש כי כל כך הרבה דברים קרו לו, והוא יכול להשתמש בחוויות אישיות יותר עבור המילים שלו.
ביוני 2018, מקנה הופיע ב-Labour Live, פסטיבל מוזיקה שמאורגן על ידי מפלגת הלייבור. הוא הצביע למפלגת הלייבור בבחירות הכלליות בשנת 2019.
ביולי 2020, הוא חתם על מכתב גלוי לשרת השוויון הבריטית, ליז טראס, בקריאה לאסור טיפולי המרה ללהט"בים מכל סוג שהוא.
דיסקוגרפיה > אלבומי אולפן

2017: What Do You Think About the Car?
2020: Zeros
דריל (קוף)

| דריל |
| --- | --- |

מצב שימור
 מצב שימור: בסכנת הכחדה סכנת הכחדה (EN) 
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: פרימטים
תת־סדרה:: בעלי אף יבש
משפחה:: קופים בעלי זנב
סוג:: מנדריל
מין:: דריל
שם מדעי
 Mandrillus leucophaeus ‏קיוויה, 1807
תחום תפוצה


הדְּריל (שם מדעי: Mandrillus leucophaeus) הוא מין של קוף ממשפחת קופים בעלי זנב. קרוב למנדריל, המסווג יחד איתו לסוג מנדריל. הוא אחד המינים הגדולים במשפחתו עם אורך של 70 ס"מ ומשקל מרבי של 50 ק"ג בזכרים, אם כי הנקבות קטנות בהרבה ומשקלם עד 12.5 ק"ג. הוא בעל רעמה עבה ובעל גוונים עזים על פניו בדומה למנדריל אך חסר את הגוונים האדומים והכחולים של המדריל.
תפוצה ותת-מינים

הוא מצוי בטבע ביערות הגשם הטרופיים של אגן הקונגו בקמרון, ניגריה, מצפון לנהר סנאגה, באי ביוקו ובחלק מגינאה המשוונית. הוא אחד הקופים הנדירים ביותר באפריקה, אשר נפגע מכריתת יערות ומציד אנושי.
קיימים שני תת-מינים של דריל:
דריל השפלה (Mandrillus leucophaeus leucophaeus)
דריל ביוקו (Mandrillus leucophaeus poensis)
התנהגות

זכר האלפא מוביל קבוצה של כ-20-30 פרטים, המורכבת מזכרים ונקבות והוא האב למרבית הצעירים. קבוצה זו עשויה להצטרף לאחרים, וליצור על-קבוצה של מעל 100 פרטים. הם נוודים-למחצה בהתאם לעונות השנה, ולעיתים קרובות נוהגים לשפשף את החזה על העצים כדי לסמן את הטריטוריה שלהם. הם פעילים בעיקר על פני הקרקע, והחיפוש אחר מזון מתנהל בעיקר על הקרקע, אך שכיח למצוא את הלהקה על גבי העצים כדי לישון בלילה. לנקבות ילוד אחד בכל לידה, לידת תאומים תועדה פעם אחת במרכז שיקום וגידול דרילים בניגריה.
תוחלת החיים שלו היא עד 28 שנה.
עיקר תזונתו של הדריל כוללת מגוון רחב של פירות, אבל בתור אוכל-כול הוא גם מגוון בחלקי צמחים, שורשים, ביצים, חרקים, ויונקים קטנים מדי פעם. הטורף העיקרי שלו הוא הנמר האפריקאי.
הערות שוליים

↑  דריל  באתר הרשימה האדומה של IUCN
ישראל זינגר

ישראל ראול זינגר (נולד ב-18 בדצמבר 1948) הוא מחנך ופוליטיקאי ישראלי. כיהן כמנהל תיכון בליך, וכראש עיריית רמת גן בשנים 2013–2018.
ביוגרפיה

זינגר נולד ברומניה. בשנת 1962 עלה לישראל. בשנת 1978 סיים תואר שני בפיזיקה גרעינית באוניברסיטת תל אביב.
בשנת 1985 התמנה למנהל תיכון בליך, אותו תיכון שבו הוא למד בנעוריו, ושימש בתפקיד זה במשך 18 שנים, עד שנת 2003.
בשנת 2003 התמודד לתפקיד ראש העיר רמת גן, אך נבחר רק לחברות במועצת העיר.
ב-2005 החל לשמש כחבר הנהלת המבל"ל - המכללה לביטחון לאומי לנוער המקיימת פעילויות שונות בתיכון "אהל שם" ברמת גן.
משנת 2006 שימש מנהל מכללת רעננה, כמו כן שימש דירקטור בחברת התקשורת הבינלאומית XFONE.
בנוסף, שימש יועץ בוועדת החינוך של הכנסת ושותף בפרויקטים חינוכיים ארציים.
בשנת 2008 ציינה החברה להגנת הטבע את זינגר כחבר מועצה עירונית הפעיל ביותר בתחום המאבק למען איכות הסביבה. באותה שנה התמודד שנית על ראשות העיר רמת גן.
ב-2010 קיבל עיטור כבוד מתנועת אומ"ץ על מאבקו נגד השחיתות בתחום המוניציפלי. השתתף במאבקים רבים בנושאי מיסוי עירוני, איכות הסביבה ותכנון ובנייה בתחומי רמת גן. עסק בניהול מיזמים בעמותת מופת ושימש יו"ר האופוזיציה במועצת העיר רמת גן.
זינגר הוא שחמטאי פעיל ופועל לקידום השחמט. בעת כהונתו כמנהל תיכון "בליך" הקים בבית הספר מועדון שחמט ודמקה, שקיים תחרויות ופעולות הדרכה רבות ואף השתתף במשחקי הליגה. בשנת 2005 ניהל את אליפות העולם לאומות, שנערכה בבאר שבע. ב-2008 הגיש הצעה (שלא התקבלה) לשיפור החינוך ברמת גן, במסגרתה הציע להתחיל ללמד שחמט בגני הילדים. ב-2012 סייע למועדון השחמט "אטיוד" ברמת גן לעבור למשכנו החדש, בבית "מכבי" לשעבר.
נמנה עם מייסדי תנועת "רמת גן החדשה", שהוקמה בפברואר 2013. התמודד על ראשות העירייה בראשות התנועה בבחירות לרשויות המקומיות בישראל שנערכו באוקטובר 2013 ונבחר לראש העירייה עם 56.15% מהקולות. סיעתו קיבלה 4 מנדטים.
ב-15 בדצמבר 2014 נחקר זינגר בחשד לעבירות קבלת שוחד. אולם בתום חקירה ממושכת, בסוף יולי 2018 בהמלצת הפרקליטות, נסגר התיק נגדו.
באוקטובר 2018 התמודד זינגר פעם נוספת על משרת ראש עיריית רמת גן בבחירות לרשויות המקומיות, אל מול חמישה מתמודדים נוספים. בבחירות אלו לא הושג היתרון הדרוש של 40% על ידי אף אחד מהמתמודדים, וזינגר עלה לסיבוב השני כנגד כרמל שאמה הכהן לאחר שזכה בכ-27.33% תמיכה בלבד. בסיבוב השני שהתקיים ב-13 בנובמבר הפסיד זינגר לשאמה, לאחר שקיבל כ-44.21% תמיכה מסך קולות הבוחרים.
במהלך הבחירות נקנס זינגר וננזף על שני פרסומים: שלט חוצות עם תמונתם של מתחרהו, כרמל שאמה הכהן, ואביו עם הכיתוב "אומרים לא למשפחת שאמה" ושלטים עם הכיתוב "ממשלת ישראל: הצביעו זינגר".
חיים אישיים

זינגר נשוי לחגית ואב לשלושה ילדים. הוא חבר בארגון הבונים החופשיים.
הערות שוליים

↑  חן מענית, ‏יתמודד בשקט: נסגר התיק נגד ראש עיריית ר"ג ישראל זינגר, באתר גלובס, 29 ביולי 2018
↑  יוסי אלי‏, המשטרה ממליצה להעמיד לדין את ראש עיריית רמת גן ישראל זינגר, באתר וואלה, 13 באפריל 2016
↑  אביעד ברטוב, ראש שקט: נסגר תיק החקירה נגד ראש העיר זינגר, באתר מקומון רמת גן, ‏2018-07-30
↑  אביחי טבק, שוב ראש בראש: זינגר ושאמה, סיבוב שני, באתר מקומון רמת גן, ‏2018-10-31
↑  אביחי טבק, תושבי רמת גן בחרו בשינוי: ראש העיר הבא - כרמל שאמה!, באתר מקומון רמת גן, ‏2018-11-14
↑   עידו קינן, הבונים החופשיים רוצים אתכם!, באתר הארץ, 18 בספטמבר 2014
↑  https://rotter.net/User_files/forum/54c419cf57265b6d.jpg
↑  https://www.facebook.com/groups/rakrg/posts/940794756113800/
כיפת קרח קוטבית

כיפות הקרח הקוטביות על מאדים, כשכל הצפון נראה, כפי שצולם דרך טלסקופ החלל האבל
כיפת קרח קוטבית או כיפת קוטב היא אזור בקו רוחב גבוה של כוכב לכת, כוכב לכת ננסי או לוויין טבעי המכוסה בקרח.
אין דרישות גודל או הרכב לגוף קרח שייקרא "כיפת קרח קוטבית", רק שהוא יהיה חומר פאזה מוצק באזור הקוטב. המונח לא תמיד מדויק, שכן קרח מיושם בדרך כלל על גופים מעל היבשה ומכסים פחות מ-50,000 קמ"ר. גופים גדולים יותר נקראים "יריעות קרח".
הרכב הקרח משתנה לפי כוכב הלכת. לדוגמה, כפות הקוטב של כדור הארץ מורכבות בעיקר מקרח מים, בעוד שכיפות הקרח הקוטביות של מאדים הן תערובת של פחמן דו-חמצני מוצק וקרח מים.
כיפות קרח קוטביות נוצרות כיוון שבאזורים בקווי רוחב גבוה יש פחות קרינת שמש מאזורי המשווה, מה שגורם לטמפרטורות נמוכות יותר על פני השטח.
כיפות הקרח של כדור הארץ השתנו בצורה דרמטית ב-12,000 השנים האחרונות. שינויים עונתיים בכיפות הקרח מתרחשים כתוצאה משינויים בספיגת אנרגיית השמש כאשר כוכב הלכת או הירח מקיפים את השמש. בנוסף, בסקאלות זמן גאולוגיות, כיפות הקרח עשויות לגדול או להתכווץ בשל שינויי אקלים.
כדור הארץ

היקף קרח הים הארקטי בספטמבר 1978 – 2002
היקף קרח הים הארקטי בפברואר 1978 – 2002
"The Blue Marble", כדור הארץ כפי שנראה מאפולו 17 עם כיפת הקרח הקוטבית הדרומי גלויה (באדיבות נאס"א)
כדור הארץ > כיפת הקרח הצפונית נמסה

הקוטב הצפוני מכוסה בקרח צף מעל האוקיינוס הארקטי, עם קרח שעוביו יכול להגיע עד 3–4 מטרים. השטח המכוסה בקרח ים נע בין 9 ל-12 מיליון קמ"ר. מעטה הקרח של גרינלנד מכסה כ-1.71 מיליון קמ"ר ומכיל כ-2.6 מיליון קמ"ק של קרח. קרח שמתפרק יוצר קרחונים בצפון האוקיינוס האטלנטי.
לפי המרכז הלאומי לנתוני שלג וקרח, מאז 1979 היקף הקרח הארקטי בחורף פחת ב-4.2% כל עשור. ב-2008 ו-2009 היה היקף הקרח המינימלי גבוה מעט מ-2007, אך באופן כללי, בין השנים 1979–2000 ועד 2010, היקף הקרח פחת מ-8 מיליון קמ"ר ל-5 מיליון קמ"ר.
כדור הארץ > הקוטב הדרומי

אנטארקטיקה מכוסה במעטה הקרח האנטארקטי, המשתרע על שטח של כ-14.6 מיליון קמ"ר ומכיל בין 25 ל-30 מיליון קמ"ק של קרח. כ-70% מהמים המתוקים על פני כדור הארץ נמצאים במעטפת הקרח הזו.
על פי נתונים ממרכז הנתונים הלאומי שלג וקרח, כיסוי קרח הים של אנטארקטיקה מציג מגמה חיובית קלה בשלושת העשורים האחרונים (1979–2009).
כדור הארץ > מקרים היסטוריים

מהלך העשורים האחרונים, כיפות הקרח הקוטביות של כדור הארץ זכו לתשומת לב בשל הירידה בכמות הקרח היבשתי וקרח הים. מאז סוף שנות ה-70, הארקטיקה איבדה 53,900 קמ"ר של קרח ים בשנה, בעוד שאנטארקטיקה צברה 18,900 קמ"ר. בנוסף, הארקטי מאבד כ-50 ג'יגהטון של קרח יבשתי בשנה.
ב-19 בספטמבר 2014, היקף קרח הים באנטארקטיקה עלה על 20 מיליון קמ"ר, והישאר שם מספר ימים. עלייה זו עשויה לנבוע מהפחתת המליחות של האוקיינוס האנטארקטי עקב המסה קודמת של מעטה הקרח.
קצב הירידה של כיפות הקרח הקוטביות הביא לחקירות רבות על דינמיקת הקרחונים והשפעתם על האקלים. בשנות ה-50, מדענים ומהנדסים מצבא ארצות הברית החלו לקדוח לתוך כיפות הקרח לצורך תובנות גאולוגיות. מחקרים אלו הביאו להתפתחות טכנולוגיית קידוח ליבות קרח עמוקות, שהפכה לאמצעי חשוב לאחזור נתונים אקלימטיים. כיפות הקרח הקוטביות שימשו לעקוב אחרי דפוסי האקלים הנוכחיים והעבר, בזכות עקבות של CO2 ו-CH4 כלואים בקרח. בעשור האחרון, הן הראו ירידה מהירה בגודלן ללא סימני התאוששות. וזפינו קומיסו, מדען מחקר בכיר בנאס"א, מצא כי קצב ההתחממות בקוטב הצפוני ב-20 השנים האחרונות היה פי שמונה מקצב ההתחממות ב-100 השנים האחרונות. בספטמבר 2012, קרח הים הגיע לגודלו הקטן ביותר אי פעם. העיתונאי ג'ון וידאל הצהיר כי קרח הים היה "700,000 קמ"ר מתחת למינימום הקודם של 4.17 מיליון קמ"ר שנקבע ב-2007". באוגוסט 2013, היקף קרח הים הארקטי היה ממוצע של 6.09 מיליון קמ"ר, המייצג 1.13 מיליון קמ"ר מתחת לממוצע של 1981–2010 לאותו חודש.
מאדים

בנוסף לכדור הארץ, לכוכב מאדים יש גם כיפות קרח קוטביות. הם מורכבים בעיקר מקרח מים עם כמה אחוזי אבק.
תונים שנאספו בשנת 2001 ממשימות נאס"א למאדים מראים כי כיפת הקרח הדרומית של מאדים עוברת סובלימציה בין-שנתית. ההסבר המקובל ביותר הוא שתנודות במסלול כוכב הלכת גורמות לשינויים במבנה הקרח.
פלוטו

ב-29 אפריל 2015, נאס"א הצהירה שמשימות ה"ניו הורייזונס" שלה גילו תכונה שנחשבת ככיפת קרח קוטבית על כוכב הלכת הננסי פלוטו. פליטת הגשושית של פלוטו ביולי 2015 אפשרה לספקטרומטר הדימות האולטרה-סגול של אליס לאשר שהתכונה היא כיפת קרח המורכבת מקרחי מתאן וחנקן.
הערות שוליים

↑  The National Snow and Ice Data Center Glossary (אורכב 10.07.2009 בארכיון Portuguese Web Archive)
↑  "NSIDC Arctic Sea Ice News Fall 2007". nsidc.org. אורכב מ-המקור ב-19 באפריל 2014. נבדק ב-27 במרץ 2008. {{cite web}}:  (עזרה)
↑  "Arctic Sea Ice News & Analysis". National Snow and Ice Data Center. נבדק ב-9 במאי 2010. {{cite web}}:  (עזרה)
↑  "State of the Cryosphere / Arctic and Antarctic Standardized Anomalies and Trends Jan 1979 – Jul 2009". National Snow and Ice Data Center. אורכב מ-המקור ב-26 בדצמבר 2012. נבדק ב-24 באפריל 2010. {{cite web}}:  (עזרה)
↑  "Antarctic Sea Ice Reaches New Record Maximum". NASA Goddard Space Flight Center. 8 באפריל 2015. נבדק ב-10 במאי 2017. {{cite web}}:  (עזרה)
↑  Langway, Chester (באפריל 2008). "The history of early polar ice cores, Cold Regions Science and Technology". 52 (2): 101–117. {{cite journal}}:  (עזרה); Cite journal requires |journal= (עזרה)
↑  "Polar ice is melting more faster than predicted". The Watchers. 10 במרץ 2011. נבדק ב-18 במאי 2015. {{cite web}}:  (עזרה)
↑  Thompson, Elvia. "Recent Warming of Arctic May Affect Worldwide Climate". NASA. אורכב מ-המקור ב-26 באפריל 2021. נבדק ב-2 באוקטובר 2012. {{cite web}}:  (עזרה)
↑  Videl, John (19 בספטמבר 2012). "Arctic Ice Shrinks 18% against Record, Sounding Climate Change Alarm Bells". The Guardian. London. נבדק ב-3 באוקטובר 2012. {{cite news}}:  (עזרה)
↑  A real hole near the pole | Arctic Sea Ice News and Analysis, web.archive.org, ‏2024-03-04
↑  Grima, Cyril G.; Kofman, W.; Mouginot, J.; Phillips, R. J.; Herique, A.; Biccardi, D.; Seu, R.; Cutigni, M. (2009). "North polar deposits of Mars: Extreme purity of the water ice". Geophysical Research Letters. 36 (3): n/a. Bibcode:2009GeoRL..36.3203G. doi:10.1029/2008GL036326. אורכב מ-המקור ב-17 ביולי 2012. {{cite journal}}:  (עזרה)
↑  Ravilious, Kate (28 בפברואר 2007). "Mars Melt Hints at Solar, Not Human, Cause for Warming, Scientist Says". National Geographic News. National Geographic Society. אורכב מ-המקור ב-2 במרץ 2007. נבדק ב-28 באוקטובר 2008. {{cite web}}:  (עזרה)
↑  Parnell, Brid-Aine. "New Horizons Probe Snaps Possible Polar Ice Cap On Pluto". Forbes. נבדק ב-20 במאי 2015. {{cite web}}:  (עזרה)
↑  Taylor Redd, Nola. "Pluto Is Larger Than Thought, Has Ice Cap, NASA Probe Reveals". Space.com. נבדק ב-10 בספטמבר 2015. {{cite news}}:  (עזרה)
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "כיפת קרח קוטבית".
תמונת לוויין מורכבת של אנטארקטיקה
תמונה המתארת את המתאן והחנקן הקפואים על פלוטו שנאספו מניו הורייזונס
קאזו קיבואישי

| --- | --- |

קאזו קיבואישי, 2018
 לידה:  8 באפריל 1978 (בן 46) טוקיו, יפן
 לאום:  יפני אמריקאי
 מקום לימודים:  אוניברסיטת קליפורניה בסנטה ברברה  Woodbridge High School 
 תחום יצירה:  ציור כתיבה
 זרם באמנות:  רומן גרפי
 יצירות ידועות:  הקמע (קומיקס)
 פרסים והוקרה:  פרס אייזנר על הספר Flight (קומיקס)
 בן או בת זוג:  Amy Kim Kibuishi 
 http://boltcity.com
 
קאזו קיבואישי (ביפנית: 希望石和; באנגלית: Kazu Kibuishi; נולד ב-8 באפריל 1978) הוא יוצר קומיקס מסוג רומן גרפי, יפני-אמריקאי. הוא ידוע בעיקר בשל איור וכתיבת סדרת הספרים המצליחה "הקמע", שתורגמה לשפות רבות. הוא אף אייר את מהדורת חמש עשרה שנה לסדרת הספרים הארי פוטר.
ראשית חייו

קיבואישי נולד בטוקיו, יפן, ועבר לארצות הברית עם אמו ואחיו בשנת 1982. קיבואישי נרשם ללימודי קולנוע ותיאטרון באוניברסיטת קליפורניה בסנטה ברברה בשנת 1996, ולבסוף אכן סיים קורס תואר ראשון בקולנוע בהצטיינות. בזמן שלמד לאותו תואר ראשון בסנטה ברברה, הוא החל לכתוב ולצייר בעיתון האוניברסיטה, "Daily Nexus", שם התחיל קריירת האיור שלו לראשונה. אף על פי צייר בעבר לעיתון של בית הספר התיכון שלו, "[הקריירה שלי] התחילה כשהתחלתי לכתוב קומיקס עבור ה־Nexus". בסופו של דבר הוא התמנה לתפקיד המנהל האמנותי של העיתון, ונשאר בתפקיד זה גם לאחר שעזב את האוניברסיטה, שלוש וחצי שנים. הוא סיים את לימודיו ב- באוניברסיטת סנטה ברברה בשנת 2000 עם תואר ראשון בלימודי קולנוע וניסיון רב שנים בתחום הכתיבה ואיור הקומיקס.
קריירה

קיבואישי החל לצייר בגיל חמש, לאחר שעבר עם אמו ואחיו לארצות הברית. הוא הצהיר כי "העצב שנבע מכך שכבר לא יכלתי לראות תוכניות טלוויזיה מגניבות כמו "אולטראמן" כשהגענו לארצות הברית הוא שגרם לי לצייר הרבה מהציורים והפרויקטים הראשונים שלי." בהמשך הוא גם ציין גם את הקומיקס גארפילד ואת המגזינים מד מגזין ו־CARtoons כגורמים לאהבתו לספרי קומיקס. לאחר שסיים את לימודיו ב- אוניברסיטה בסנטה ברברה, עבד קיבואישי כאנימטור בחברת Shadedbox במשך שנתיים. הוא החליט להפסיק את מקצוע האנימציה כדי להתמקד בקומיקס, כך שיוכל לבלות יותר זמן בכתיבה. הוא התחיל לייצר את הובקומיקס החודשי שלו, "קופר", המתאר את הרפתקאותיו של ילד וכלבו, בשנת 2002 באתר האינטרנט שלו ופרויקט זה נמשך שבע שנים עד שהסתיים בשנת 2009.